শিল্পওবাণিজ্যমন্ত্রক
শ্রী পীযূষ গোয়েল প্রতিবেশী দেশগুলির মন্ত্রীদের উপ-মহাদেশে পরিবর্তন আনতে একসঙ্গে কাজ করার আহ্বান জানিয়েছেন
নয়াদিল্লি, ১৪ ডিসেম্বর, ২০২১
কেন্দ্রীয় বাণিজ্য ও শিল্প, উপভোক্তা বিষয়ক, খাদ্য ও গণবন্টন এবং বস্ত্র মন্ত্রী শ্রী পীযূষ গোয়েল আজ প্রতিবেশী দেশগুলির সমমর্যাদাপূর্ণ মন্ত্রীদের উপ-মহাদেশে পরিবর্তন আনতে একসঙ্গে কাজ করার আহ্বান জানিয়েছেন। নতুন দিল্লিতে “সিআইআই : অংশীদারিত্ব সম্মেলন – মন্ত্রী পর্যায়ের বৈঠক” শীর্ষক ভার্চ্যুয়াল সভায় একথা জানান তিনি। কেন্দ্রীয় মন্ত্রী বৎসওয়ানা, নামিবিয়া, দক্ষিণ আফ্রিকা, সুইৎজারল্যান্ড এবং লেসোথা নিয়ে গঠিত দক্ষিণ আফ্রিকান কাস্টমস্ ইউনিয়নের দেশগুলির সঙ্গে ভারতের আর্থিক সম্পর্ক বৃদ্ধির ওপর জোর দেন তিনি। শ্রী গোয়েল জানান, ভারতের মূল স্তম্ভ হ’ল – স্বচ্ছতা, পারস্পরিক সুবিধা এবং সমৃদ্ধি। তিনি আসিয়ান, জাপান, কোরিয়া দেশগুলির সঙ্গে বর্তমানে ভারতের নিঃশুল্ক বাণিজ্য চুক্তিকে শক্তিশালী করার বিষয় নিয়েও পর্যালোচনা করেন। সংযুক্ত আরব আমীরশাহী, ইউরোপীয় ইউনিয়ন, ব্রিটেন, ইজরায়েল, কানাডা, অস্ট্রেলিয়া, রাশিয়া এবং ওমানের মতো দেশগুলির সঙ্গে ভারতের উন্নত বাণিজ্যিক জোট সম্পর্ক গড়ে উঠেছে বলেও তিনি জানান।
শ্রী গোয়েল বলেন, কোভিড-১৯ মহামারী চলাকালীন ভারত একটি বিশ্বস্ত অংশীদার হিসাবে উঠে এসেছে। সমস্ত আন্তর্জাতিক পরিষেবামূলক প্রতিশ্রুতি পূরণের জন্য ভারত যথাসাধ্য চেষ্টা চালাচ্ছে বলেও তিনি উল্লেখ করেন। মহামারীর সময় চিকিৎসা সরঞ্জাম, পিপিই, টেস্টিং কিট, মাস্ক ইত্যাদি বিভিন্ন দেশে সরবরাহের পাশাপাশি, এগুলির উৎপাদন ক্ষেত্রেও আত্মনির্ভর হয়ে উঠেছে ভারত। তিনি বলেন, দেশে ইতিমধ্যে ১৩০ কোটিরও বেশি টিকার ডোজ দেওয়া হয়েছে। তিনি আরও জানান, ভারত প্রয়োজনশীল দেশগুলিতে ভবিষ্যতেও সাহায্য অব্যাহত রাখবে। তিনি বলেন, ভ্রাতৃত্ব, অংশীদারিত্ব এবং সম্মিলিতভাবে সমস্যার সমাধানে একসঙ্গে কাজ করার পক্ষে ভারত। শ্রী গোয়েল জানান, মহামারী পরিস্থিতিতে ভারত প্রতিবেশী, সমমনোভাবাপন্ন, বন্ধুত্বপূর্ণ দেশগুলিতে টিকা সরবরাহ করেছে।
কেন্দ্রীয় মন্ত্রী বলেন, ভারত অর্থনৈতিক ক্ষেত্রে দ্রুত পুনরুদ্ধারের কাজ চালাচ্ছে। দেশে দ্বিতীয় ত্রৈমাসিকে ৮.৪ শতাংশ জিডিপি বৃদ্ধি লক্ষ্য করা গেছে। পাশাপাশি, ভারতে প্রত্যক্ষ বিদেশি বিনিয়োগ ও অন্যান্য দেশে ভারতীয় সংস্থাগুলি প্রচুর পরিমাণে বিনিয়োগও করেছে। একটি সুস্থায়ী, অন্তর্ভুক্তিমূলক এবং স্থিতিস্থাপক অর্থনীতির দেশ হিসাবে গড়ে তোলার ওপর বিশেষ জোর দেওয়া হয়েছে বলেও তিনি উল্লেখ করেন। বাণিজ্য চুক্তি, বিনিয়োগ, সরবরাহ-শৃঙ্খলে বিকল্প শক্তি হিসাবে ভারতের উত্থান, ব্যবসা ক্ষেত্রে সরলীকরণ, উদ্ভাবন এবং স্থায়িত্ব – এই ৬টি বিষইয়ের ওপর ভারত বিশেষ গুরুত্ব দিয়েছে। দেশে সরকার বিনিয়োগের জন্য একাধিক সুযোগ-সুবিধা তৈরি করেছে বলেও তিনি জানান। স্বাস্থ্য পরিষেবা, পরিকাঠামো, প্রতিরক্ষা, জ্বালানী ক্ষেত্র, অসামরিক বিমান চলাচল, বিমা, প্রযুক্তি সহ বিভিন্ন ক্ষেত্রে বাণিজ্য ও বিনিয়গের সুবিধার্থে সরকার একাধিক কার্যকরি প্রকল্প গ্রহণ করেছে। শ্রী গোয়েল ভারতের বৈচিত্র্যময় ব্যবসায়িক ক্ষেত্র, দক্ষ কর্মী, জাতীয় পরিকাঠামোগত পাইপলাইন, গতিশক্তির প্রসঙ্গ তুলে ধরেন তিনি। কেন্দ্রীয় মন্ত্রী বলেন, সহজে ব্যবসার সুযোগ-সুবিধার বৃদ্ধিতে সরকার জাতীয় এক জানালা ব্যবস্থাপনা এবং শিল্পপতিদের জন্য ল্যান্ড ব্যাঙ্ক তৈরির মতো উদ্যোগ নিয়েছে। প্রধানমন্ত্রী শ্রী নরেন্দ্র মোদীর পৌরোহিত্যে ভারত বিশ্বের মধ্যে তৃতীয় বৃহত্তম স্টার্টআপ ইকোসিস্টেম গড়ে তুলেছে। ২০৩০ সালের মধ্যে দেশে ৫০০ গিগাওয়াট জীবাশ্ম জ্বালানী ছাড়া বিদ্যুৎ উৎপাদনের লক্ষ্যমাত্রা নেওয়া হয়েছে। পুনর্নবীকরণযোগ্য শক্তি ক্ষেত্রে সরকার বিশেষ গুরুত্ব দিয়েছে বলেও তিনি উল্লেখ করেন। ২০৭০ সালের মধ্যে ভারতে কার্বন নিঃসরণের মাত্রা শূন্যে নামিয়ে আনা হবে।
স্বাধীনতার ৭৫ বছরে আজাদি কা অমৃত মহোৎসবের প্রসঙ্গও তুলে ধরেন তিনি। আগামী ২৫ বছরে দেশের উন্নয়নের রূপরেখার নীল নক্শা তৈরি করা হচ্ছে। ১৩০ কোটি দেশবাসীকে ‘সবকা প্রয়াস’ – এর সঙ্গে একত্রিত করা হয়েছে। তিনি বিভিন্ন দেশের মন্ত্রীদের ভারত ও বিশ্বের মধ্যে অংশীদারিত্ব জোরদার করে তোলা এবং কোভিড পরবর্তী বিশ্ব অর্থনীতির পুনরুত্থানে এগিয়ে আসার আহ্বান জানান। এ ধরনের আলোচনাসভা আয়োজনের জন্য বণিকসভা সিআইআই-কে অভিনন্দনও জানান তিনি।
CG/SS/SB
(Visitor Counter : 138